
Šivala je deklica zvezdo,
oj, zvezdo rdečo kot kri
in zraven si pela je pesmi,
oj, pesmi svobodnih je dni.

Si pela je deklica pesem,
jo slišal je mlad partizan,
ki boril se za zlato svobodo,
za delavski, kmečki je stan.

"Le šivaj si deklica zvezdo
in zraven veselo zapoj,
saj črnim fašistom, gestapu,
prisegli krvavi smo boj."

In še je šivala zvezdo, 
zapela je pesem na glas,
od vsepovsod partizani
prihiteli so deklici v vas.

Na kapi se zvezda leskeče,
na vzhodu se zarja žari,
zdaj kmalu bomo svobodni,
svobodni proč temne noči.

